पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना की रफ़्तार बरकरार है। इस बीच ये सामने आ रहा है कि भय के माहौल में कोरोना मरीज और ज्यादा बीमार हो रहा है। कोरोना मरीजों को डरने की जरुरत नहीं है क्योंकि जिले में अब तक कुल संक्रमित हुए मरीजों में से 88 फीसदी मरीज ठीक हो चुके हैं और एक फीसदी से भी कम महज 0.92% मरीजों ने कोरोना के चलते अपनी जान गंवाई है।
कोरोना की पहली लहर शुरू होने से लेकर अब तक जिले में 14119 मरीज मिले हैं। इनमें से 12367 मरीज इलाज के बाद इस बिमारी से निजात पा चुके हैं और अब पूरी तरह स्वस्थ हैं। इस दौरान 130 लोगों ने अपनी जान गंवाई है जो कि कुल संक्रमण के आंकड़े के लिहाज से एक फीसदी से भी कम है। जिले में अभी एक्टिव संक्रमितों की संख्या 1622 है। बुधवार शाम में आई रिपोर्ट में जिले में 198 नए मरीज मिले थे वहीं संक्रमण के कारण 2 मरीजों की मौत हुई थी।
घबराहट को खत्म कर इलाज के लिए डॉक्टर के पास पहुंचना जरुरी
जिला अस्पताल में डॉक्टरों व नर्सिंग स्टाफ से बात करने पर सामने आया है कि इस बार कोरोना मरीजों में बहुत ज्यादा पैनिक है, जिसके चलते उनकी हार्ट रेट बढ़ना, ऑक्सीजन लेवल कम हो जाना और बीपी जैसी कई दिक्क़तें आ रही हैं।
इतना ही नहीं इस बार ग्रामीण क्षेत्रों से ज्यादा मरीज आ रहे हैं जो कोविड लक्षण होने के बावजूद कई दिनों तक नीम हकीमों, अपने स्तर पर बिना कोई जांच कराये मेडिकल स्टोर्स से टेबलेट व घरेलू उपचार करते रहते है। इसका उन्हें कोई फायदा नहीं होता है और अचानक उनकी हालत गंभीर होने पर फिर हायर सेंटर पहुंचते हैं। इसलिए कोरोना के खिलाफ इस जंग में शुरूआती स्टार पर ही जांच और इलाज बेहद जरुरी है। लोगों को चाहिए कि वो अपने अंदर हलके से भी लक्षण दिखते ही तुरंत जांच कराएं और डॉक्टर से सलाह लें।
कोरोना से लड़ना इस वृद्ध दंपती से सीखें
नागौर जिले के इड़वा में रहने वाले 73 वर्षीय प्रकाश चंद कोठारी को कोरोना हो गया था। इसके अगले ही दिन उनकी 71 वर्षीय पत्नी चैन कंवर कोठारी की रिपोर्ट भी पॉजिटिव आ गई। चैन कंवर पहले से ही डायबिटीज और बीपी की मरीज थीं। जब हालत ज्यादा बिगड़ने लगी तो दोनों को JLN चिकित्सालय में भर्ती कराया गया। यहां 10 दिन भर्ती रहने के दौरान दंपती ने निगेटिव होने के बजाय पॉजिटिविटी से एक दूसरे का साथ दिया। नर्सिंग स्टाफ का भी खूब सहयोग मिला। पॉजिटिव सोच और एक दूसरे के मोटिवेशन से दंपती ने इस बीमारी को मात दे दी। अब दोनों घर लौट आए हैं। बुजुर्ग दंपती ने बताया कि हॉस्पिटल में उन्हें एक दिन भी मौत का डर नहीं लगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn